100 óra csillagászat – MCSE
Szerző: Szűcs László · 2009. április 7, kedd
Távcsöves bemutató Fülöpszálláson, és Soltszentimrén
A 100 óra csillagászat keretén belül 2.-án Fülöpszálláson az egyik kocsma parkolójába települtünk ki. Nagy érdeklődést nem váltott ki a megmozdulás, de kb. 10 ember azért megnézte a Szaturnuszt, és a holdat.
3.-án Soltszentimrén az Általános iskolában volt egy előadás a Szaturnuszról, majd ezt távcsöves bemutatás követte. Itt kicsit nagyobb érdeklődés volt, a fülöpszállási általános iskolából is átjöttek kb. 20-an. Összesen mintegy 40-45 ember nézte az eget. Szabadszállásról két ifjú amatőr is átjött, illetve az egyikük édesapja hozta őket. Ők is általános iskolások, 7, 8. osztályos tanulók.
Távcsöves bemutató Kecskeméten
Április 3.-án Kecskeméten, két helyszínen tartottunk távcsöves bemutatót. A Katedra Középiskola előtt Szíjártó Sándor állította fel az iskola Celestron C8-as távcsövét és 20-30 fős közönség előtt tartott bemutatót. A Planetáriumnál E. Kovács Zoltán, Szőlősi Attila és jómagam tartottuk a frontot egy 150-es Zess Meniscas távcső kíséretében. Mindkét bemutató este 19-kor kezdődött, és előzetesen beharangozta a sajtó is. Ennek köszönhetően, a Planetáriumnál, már a kezdés időpontjában többen várakoztak, sőt még a távcső kicipelésére is akadtak önkéntes segítők. Természetesen az est főszereplői a Hold és a Szaturnusz voltak, de azért megpróbáltunk beállítani néhány fényesebb mélyégobjektumot is. Ez utóbbi viszonylag változó sikerrel járt, az erős fényszennyezés és a viszonylag párás légkör miatt. Szerencsére elég sokan verődtek össze ezen a kellemes estén, így mintegy 30-35 fő nézhetett bele a távcsőbe. Közben érkezett egy úriember, aki arról kérdezett bennünket, hogy Szolnokon vajon lesz-e hasonló bemutató mivel, egy Szolnoki ismerőse vett a közelmúltban egy távcsövet (állítólag nem "Tesco gazdaságosat"), de nem nagyon ért hozzá és szüksége lenne egy kis segítségre. Mi javasoltuk neki, ha teheti hozza el a csövét a másnapi bemutatóra, vagy pedig keresse fel az MCSE honlapjának programajánlóját, ugyanis ott megtalálhatóak az előre bejelentett további helyszínek is. A közönség kb. 22:30-ra fogyott el, így lassan összepakoltunk.
Másnap már (április 4.-e 19 óra) három helyszínre vonult ki a csapat. A Planetárium és a Katedra Középiskola mellett a Főtér is terítékre került. A Planetáriumnál (Szőlősi Attila és Oppelt József vs. Zeiss Meniscas) és a Katedránál (Szíjártó Sándor vs. Celestron C8) viszonylag mérsékeltebb érdeklődés jellemezte ezt az estét. A Főtéren viszont nem volt panaszra okunk. Itt Morvai József, Morvai Anikó, Vincze András és jómagam álltunk a Planetárium Made LX-200 tipusú távcsöve mellett.
Rögtön az elején rá kellett döbbennünk, hogy a tömeg méretéhez képes igen kevés az egy távcső, így gyorsan bevetettünk egy laptopot is a sorbanállás hatásainak enyhítésére. Az est folyamán több "VIP" vendég is tiszteletét tette nálunk. Először a Petőfi Népe újságírója csinált egy villáminterjút velünk, majd egy táborszervező hívott meg bennünket nyári táborba bemutatót tartani. Este 10 óra körül megjelentek a közterület felügyelők is, és távcsőbe kukkantás helyett (pedig mi nagyon ajánlottuk) mindenféle engedélyeket követeltek rajtunk, és nem hatotta meg őket, hogy nem "itt a piros, hol a pirost" játszottunk, hanem kultúra, ismeretterjesztés, meg ilyesmi történik a helyszínen. Miután a szigorú fellépés hatására az éppen 20-30 fős közönség közül többen is rosszalásukat fejezték ki egy kissé engedékenyebbek lettek és csendben elvonultak. Fél óra múlva nem tudjuk miért, de egyszer csak a rend őrei is megjelentek, és nehezményezték autóinkat a Főtéren. Velük viszont sikerült ésszerű kompromisszumot kötnünk, és eltávolítottuk a bemutatáshoz nem nélkülözhetetlen autóállományt. Sajnos őket sem sikerült távcső végre kapni, de legalább belátták, hogy nem mi vagyunk azok a rendbontók melyektől meg kell tisztítani a várost.
A bemutató alatt folyamatosan szóró anyagot osztottunk, melyben mind a Kiskun Csoportról, mind a Planetáriumról tájékozódhattak az érdeklődők. Józsi kihelyezte a Csoport vendégkönyvét is, melybe számtalan beírás született. Amikor fogyatkoztak az érdeklődők, Józsi hangosan hívta fel a közelben sétálók figyelmét az "ingyen távcsőbenézés" lehetőségére, melynek meg is lett az eredménye. Így például még a színházból hazafele sétáló közönség is részesült Galilei élményében. Legnagyobb sikere a 200x nagyításos "holdsétának volt", de a vendégkönyvi bejegyzések alapján (3 oldalnyi) volt aki, szerelmes lett a Szaturnuszba. Fél tizenkettőre fogyott el a közönség és összepakolás közben úgy számoltuk, az este folyamán legalább 300 embernek sikerült bemutatni a távcső csodáját
Cikk a "100 óra csillagászat" rendezvényről az MCSE honlapján
Az MCSE Képgalériája
Az MCSE Kiskuncsoport galériája az eseményről
Következő cikk Közhasznúsági jelentés 2008
Előző cikk 80 távcsővel a világ körül